משה אפשטיין

משה (מויה) אפשטיין (5 ביוני 1925 - 23 ביולי 2014) היה מהנדס מכונות, מתכנן הטילים הראשי במפעל רפא"ל. חתן פרס ביטחון ישראל שלוש פעמים.

ביוגרפיה
משה אפשטיין נולד ב-1925 בתל אביב, בן להורים שעלו ממזרח אירופה שנה קודם לכן. אביו, פסח, היה מהנדס מים בעיריית תל אביב, ואמו, דורה, הייתה רופאה.

ב-1944 החל ללמוד הנדסת מכונות בטכניון. ב-1948 הצטרף לחיל המדע וניהל פיתוח של תותח ללא רתע (תול"ר). המשיך ברפא"ל בפיתוח טילים. פיתח טיל קרקע-קרקע "לוז", שממנו פותח טיל הים-ים "גבריאל". עוד השתתף בראשית שנות ה-80 בפיתוח טילי הנ"ט המתקדמים "גיל" ו"תמוז".

קיבל שלוש פעמים את פרס ביטחון ישראל - בשנת 1960, על פיתוח הטיל "לוז" (יחד עם יונתן מס וירון אנזלם), בשנת 1984 על פיתוח ה"תמוז" (יחד עם שבעה אחרים) ובשנת 1997, "על תרומתו במשך שנות דור לפיתוח וייצור טילים בהן הטביע את חותמו במגוון גדול של מערכות טילים הן כמהנדס והן כמורה הדור".

בשנת 2011 קיבל תואר דוקטור לשם כבוד מהטכניון, "על תרומתו כממציא וכאיש אשכולות למדינת ישראל ולביטחונה".

נפטר ב-23 ביולי 2014. הותיר אישה, רות. הובא למנוחות בבית העלמין גן עדן שבקיבוץ עין כרמל.

קישורים חיצוניים

הערות שוליים

אנשי היישוב ילידי הארץ
זוכי פרס ביטחון ישראל: עובדי רפאל
מהנדסי מכונות ישראלים
בוגרי הטכניון - מכון טכנולוגי לישראל
מקבלי תואר דוקטור לשם כבוד מהטכניון
סגל רפאל
אישים הקבורים בעין כרמל
ישראלים שנולדו ב-1925
ישראלים שנפטרו ב-2014